mteb/MultiEupSlovakGenderClassification huggingface dataset:
Vážená pani predsedajúca, to, čo schválili v Texase, je jeden nehumánny zákon, ktorý nepatrí do 21. storočia, a každý, kto si aspoň trochu ctí ľudské práva, ho musí odsúdiť. Som rada, že tak robíme aj my. Pozrime sa ale, čo sa deje priamo nám pod nosom, a už zďaleka nielen v Poľsku. Ultrakonzervatívne strany a politickí populisti si na nenávisti k LGBT a na diktáte ženským materniciam naháňajú vlastné politické preferencie. Na Slovensku práve poslanci posunuli do druhého čítania zákon, ktorý má výrazne skomplikovať ženám prístup k interrupciám. Už aj bez neho máme celé okresy, kde žene neurobia legálnu interrupciu ani zo zdravotného dôvodu, lebo lekári si uplatňujú výhradu svedomia. Tento trend reálne ohrozuje zdravie žien a šliape po ich ústavnom práve a po ich právach, ktoré sú zakotvené v medzinárodných dohovoroch. Toto je jasný rozpor s dodržiavaním princípov právneho štátu. Nestačí riešiť len Poľsko a Texas. Musíme zastaviť toto ultrakonzervatívne šialenstvo a hon na práva žien, ktoré pomaly zachvacujú aj modernú Európu.
Rozprava sa skončila. Hlasovanie sa uskutoční v utorok 05. 07. 2022. Za pár chvíľ budeme pokračovať debatou, diskusiou s gréckym predsedom vlády.
Vážená pani predsedajúca, v dôsledku súčasnej energetickej krízy a vysokej inflácie môže podľa predpovedí WHO túto zimu prísť o život viac ako 120 tisíc ľudí v Európe. Státisíce prídu o prácu a milióny ľudí budú mať na výber, či zdravo jesť alebo dostatočne kúriť. Ľuďom preto musíme pomôcť, keďže do tejto situácie sa nedostali svojou vinou, ale kvôli ruskej invázii na Ukrajinu, našim sankciám voči Rusku a jeho následným protiopatreniam. Jasne sa ukazuje, že v súčasnosti platný dlhodobý rozpočet nestačí a potrebujeme štrukturovanejší prístup, ktorý nám umožní lepšie podporovať naše domácnosti aj naše podniky čeliace výzvam, ako je táto energetická kríza alebo kríza vyvolaná pandémiou koronavírusu. Treba ale postupovať tak, aby sme boli schopní splácať aj náklady spojené so zvyšujúcimi sa úrokovými mierami a financovať programy, ako je EU4health alebo Erasmus+. Ale verte, ľuďom je úplne jedno, či dodatočný finančný nástroj vytvoríme v rámci dlhodobého rozpočtu alebo bude nezávislý od výdavkových stropov v dlhodobom rozpočte. Musí to byť ale zdroj, vďaka ktorému budeme schopní v budúcnosti lepšie a rýchlejšie odpovedať na krízové situácie a ich sociálne dôsledky.
Vážená pani predsedajúca, je to čierne na bielom. Znova a znova a znova. Extrémy počasia, ktoré zažívame na Slovensku a v celej Európe sú spôsobené klimatickou zmenou. Ľuďmi spôsobenou klimatickou zmenou. Záplavy, ktorým čelíme na Slovensku, ale aj v západnej Európe, horúčavy, pre ktoré zomierajú ľudia, sucho, ktoré ničí úrodu a naše lesy a vyprázdňuje naše studne. Klimatická kríza je tu a blížime sa do klimatickej katastrofy. My sami sme ju spôsobili. Ale mnohí slovenskí politici a kapitáni biznisu sa tvária, akoby sa nič nedialo. Hovoria o obchodovaní s horúcim vzduchom. Nečakajte, že za vás zaplatia škody, ktoré vám spôsobia záplavy.  Riešenie je pritom v našich rukách. Znižovanie emisií nie je len o zelenej energii a ukončení plytvania. Je aj o konci našej závislosti od vražedného Putinovho režimu i o nižších účtoch za energiu. Musíme však aj adaptovať naše mestá a obce tak, aby boli plné zelene, prispôsobiť naše poľnohospodárstvo a vrátiť lesom ich život. Veda v tom má jasno. Teraz je to na nás a musíme konať.
Vážená pán predsedajúci, najlacnejšia energia je stále tá, ktorú ušetríme a nemusíme vôbec vyrábať, a preto našou prioritou musí byť zvyšovanie energetickej efektívnosti. Buďme ale férový a priznajme si, že ak Únia dováža suroviny z tretích krajín, pri ktorých produkcii sa nerešpektujú naše zelené, ale ani sociálne normy, emisie iba vyvážame a podieľa sa na ich zvyšovaní inde. Ale planéta, na ktorej žijeme, je len jedna. U nás doma musíme rešpektovať rôzne štartovacie pozície jednotlivých štátov. V niektorých ešte pár rokov bude treba na rýchlejšiu dekarbonizáciu využívať aj plyn aj jadro. Samozrejme, prioritu musia dostať obnoviteľné zdroje, pričom do budúcnosti treba posilniť cezhraničné kapacity prenosu elektriky. Potreba posilniť odolnosť a energetickú bezpečnosť je o to naliehavejšia, že rastúce ceny energií ohrozujú zraniteľné domácnosti. Aj keď ľudia chápu potrebu znižovania emisií a zelených reforiem, podporia ich iba, ak sa dočkajú sociálnych záruk, a preto musíme byť v zaistení sociálnej spravodlivosti ambicióznejší a vyčleniť na klimatický sociálny fond viac peňazí a hradiť s ňou aj iné aktivity, ako iba nejaké školenia alebo rekvalifikácie.
Vážený pán predsedajúci, sám som pôsobil ako učiteľ a viem, že povolanie učiteľa nie je len povolaním, ale aj službou spoločnosti. Po rodine je to učiteľ, ktorý zásadným spôsobom vychováva a formuje deti. Na jednej strane spoločnosť má od učiteľov veľké očakávania, no na druhej strane spoločnosť učiteľom nevytvára adekvátne podmienky pre ich prácu. Majú mať vynikajúce pedagogické schopnosti, vedomosti, prax, majú byť osobnostnými vzormi, nositeľmi excelentných ľudských vlastností, majú byť vnímaví, chápaví, tolerantní, nápomocní, no nevieme ich doceniť.  Povolanie učiteľa je jednoducho dnes v mnohých krajinách neatraktívne. Napríklad v mojej krajine, na Slovensku, je ťažké prilákať mladých ľudí k výkonu učiteľskej profesie. Hlavným dôvodom sú dlhodobo nízke platy, ktoré nie sú konkurencieschopné s platmi iných pracovných profesií, ale aj nedostatočné technické a pracovné podmienky. Jednoducho učia v školách, ktoré nezodpovedajú 21. storočiu.  Deťom, ale aj rodičom chýba pred učiteľom rešpekt. Učitelia sa často stávajú terčom urážok či dokonca rôznych atakov. Všetci očakávame, že učiteľ sa prispôsobí súčasnému technologickému pokroku, no prostredie, v ktorom pracuje, ani jeho platové ohodnotenie v mnohých krajinách Európy ani v mojej krajine nenapreduje. Učitelia čelia nesmiernej zodpovednosti za svojich študentov, no študenti ani ich rodičia si ich nevážia. Školstvo musí byť prioritou. Mladí ľudia musia dostať možnosť rozvíjať svoj potenciál. Bez zmeny v školách a ruka v ruke bez zmeny vnímania, resp. docenenia profesie učiteľa to však nepôjde.
Vážený pán predsedajúci, pán komisár, klimatická kríza sa mení na klimatickú katastrofu. Tridsať miliárd EUR a množstvo ľudských životov. To je cena iba letných záplav v Nemecku. Treba konať, a to dostatočne radikálne. Ale máme problém. Slovensko a Európa čelia zvyšovaniu cien energií, a to opäť ohrozuje tých najzraniteľnejších a najchudobnejších. Prečo? Pre rastúcu závislosť na klimaticky škodlivom fosílnom plyne a jeho dovoze z diktátorských režimov, ako je Putinovo Rusko. Áno, hovorím o Nord Streame 2, ktorým sme dali Putinovi do ruky ďalšie eso. Vďaka Schröderovi a Merkelovej. Ako z toho von? Optimalizáciou spotreby, efektivitou a lokálnou zelenou energiou, pretože tieto riešia nielen klimatickú krízu, ale aj našu energetickú a strategickú závislosť od východných diktátorov a výkyvov cien fosílnych palív na svetových trhoch. A pomôžu ľuďom ohrozených energetickou chudobou. Musí skončiť stav, keď znečisťovatelia dostávajú povolenky zadarmo a občania majú platiť. Peniaze za emisie majú ísť na dve veci: podporu zelených inovácií a riešení a naspäť ľuďom ako uhlíková dividenda.
Pán predsedajúci, plány obnovy sú pre Európsku úniu príležitosťou, ale aj rizikom. Istý máme len nový spoločný dlh. Otázka je, ako bude v budúcnosti splatený. Či cez vyššie dane – a rovnakom hrubom domácom produkte – alebo cez dodatočný rast. Finančná kríza ukázala, že nie všetky investície sú dobré. Poznáme aj zlé investície, ktoré neprinášajú dlhodobé zlepšenie kvality života, ale len bubliny a ilúziu prosperity. Kým v minulosti spôsobili hospodárske problémy bubliny v nehnuteľnostiach a v dlhopisoch, tento krát môžu byť rizikom neuvážené a neefektívne zelené a digitálne investície. Je nevyhnutné, aby hlavnou podmienkou na využitie zdrojov z plánov obnovy bola ich efektívnosť v podpore maximálne možného dlhodobého hospodárskeho rastu. Bez silného rastu nebude ani obnovy, ani odolnosti.
Toto opatrenie má ale veľké úskalia v oblasti obstarávacích nákladov a prístupu k financovaniu nových technológií, najmä zo strany občanov a majiteľov rodinných domov. Mínusom pre krajiny ako Slovensko s obrovskou plynofikáciou je snaha obmedziť používanie plynových, dokonca aj kondenzačných kotlov a vsádzanie všetkého na jednu zelenú kartu.  Úspešne sa dá tento proces renovácie budov a zavádzanie zelených technológií, ako sú teplovzdušné čerpadlá alebo slnečné panely, uskutočniť iba, ak si nová vláda dá za prioritu nastavenie mechanizmu optimálneho využitia disponibilných európskych peňazí na túto oblasť. V žiadnom prípade totiž náklady s tým spojené nemôžu hradiť v plnej miere občania.
Vážený pán predsedajúci, ak sa chce Európska únia stať skutočným lídrom, musí naozaj ďalej zvyšovať svoje investície tak do vedy, ako aj výskumu, aj do oblasti vesmíru, ktorý potrebujeme využívať v spolupráci aj s inými veľmocami a zachovať ho pre budúce generácie. Služby spojené s využívaním vesmíru už dnes predstavujú 10 % HDP Európskej únie. Vesmírna prevádzka, ktorá v posledných rokoch prudko narástla kvôli znižujúcim sa nákladom potrebným na vypustenie satelitov na obežnú dráhu, komplikuje túto situáciu. V súčasnosti sa odhaduje, že na obežnej dráhe Zeme sa nachádza až 1 milión objektov väčších ako 1 centimeter, ktoré sa pohybujú rýchlosťou 56 tisíc km/h. V prípade ich zrážky môže naozaj dôjsť k veľkým škodám a aj k zväčšovaniu sa vesmírneho odpadu. Európska únia ako aktér vo vesmírnej politike, ktorý chce byť lídrom, musí viac tlačiť aj na ostatné štáty, aby súhlasili so spoluprácou pri využívaní vesmírneho priestoru a aby zaujali aj šetrnejší a udržateľnejší postoj. V tejto súvislosti je preto veľmi poľutovaniahodné a je to v podstate veľká tragédia, že pokračuje táto vojna a agresívna vojna Ruskej federácie na Ukrajine. Preto plne podporujem túto iniciatívu Európskej komisie a spoločný prístup Európskej únie k riadeniu vesmírnej prevádzky.
Vážená pani predsedajúca, hlavným nedostatkom predkladaného zákona o digitálnom trhu je samotná definícia strážcu. Veľkosť platformy a počet používateľov samé osebe nepreukazujú, že dochádza k zlyhaniu trhu. Mali by sme sa držať overených postupov definovaných v súťažnej legislatíve, teda vybrať také kritériá, ktoré ukazujú, či k zlyhaniu trhu naozaj dochádza. Súčasne s otázkami v DMA by sme mali otvoriť debatu, prečo je to tak, že ani jeden zo súčasných gigantov digitálneho priemyslu nevznikol v Európskej únii. Umožniť vstup na trh je lepšia stratégia, než nechať vyrásť monopoly bez súťaže a následne ich regulovať. Navyše regulácia, tá navrhovaná, obsahuje aj zákazy a povinnosti pre platformy, ktoré môžu byť neefektívne.
Premiér chce zrušiť aj verejnoprávnu televíziu a rozhlas a nahradiť ich štátnou propagandou. Vláda útočí na najväčšiu komerčnú televíziu Markíza. Len včera boli útoky na jej novinárku. Vidíme snahy o to, aby bolo zavedené putinovské označovanie mimovládnych organizácií za zahraničných agentov. Ficova novela Trestného zákona je síce blokovaná ústavným súdom, ale bez toho, aby sa to stalo, je pomaly v troskách právny štát na Slovensku. A čerešničkou na torte je šéf poradcov premiéra Erik Kaliňák, ktorý chodí do ruských pseudomédií vrátane Voice of Europe, ktoré česká kontrarozviedka označila za Putinov nástroj na ovplyvnenie eurovolieb, aj kandidátom do tohto parlamentu. Komisár, kolegovia, plynie z toho jasný záver. Fico likviduje právny štát v súzvuku s podkopávaním Ukrajiny z jediného dôvodu, aby prestrel červený koberec Putinovi do Európy. Ak ho spoločne nezastavíme, po eurovoľbách už môže byť neskoro.
Pán predsedajúci, je všeobecne známe, že malé a stredné podniky boli kruto zasiahnuté pandémiou tak v Európe, ako aj na Slovensku a v ostatných národných štátoch. Tu na tomto mieste som stál v roku 2020 v polovici decembra a hovoril som o nutnosti pomoci malým a stredným podnikom tak počas pandémie, ako aj po skončení pandémie. Je potrebné predovšetkým finančné prostriedky poskytovať na základe grantov, prípadne päťročných úverov, pretože malé a stredné podniky nie sú schopné uniesť finančnú záťaž pôžičiek, ale nie sú schopné znášať ani prípadnú spoluúčasť na pôžičkách. Európska únia tvrdí, že národné štáty nedostatočne implementujú právne predpisy v súvislosti s poskytovaním finančnej pomoci a ja sa s týmto nestotožňujem. Malé a stredné podniky na Slovensku majú problém práve s byrokraciou pri čerpaní finančných prostriedkov a tento proces by bolo potrebné zjednodušiť. Vítam preto zjednotenie pomoci do jedného fondu, pretože to môže zjednodušiť život malým a stredným podnikom pri čerpaní finančných prostriedkov, ale aj startupov, ktoré bez finančnej pomoci nie sú absolútnej
Vážená pani predsedajúca, akékoľvek násilie ostro odsudzujem. Je našou povinnosťou hľadať efektívne riešenia na násilie proti ženám, školiť napríklad políciu a tých, ktorí sú pre takéto ženy prvým kontaktom, a riadne implementovať našu legislatívu, ktorá je na Slovensku podľa odborníkov dobrá, avšak nie správne a dôsledne vykonávaná.  Tzv. Istanbulský dohovor a celá diskusia okolo neho však cieľu odstránenia násilia na ženách a domáceho násilia vôbec nepomáha. Dohovor nemá podporu medzi členskými štátmi a namiesto toho, aby sme sa rozprávali o rýchlej pomoci pre obete, riešime to, ako donútiť členské štáty dohovor urýchlene prijímať.  Treba však pripomenúť, že dôvod, prečo Slovenská republika tento dokument neratifikovala, je ideologizácia celej problematiky a hrubé zasahovanie do morálnych a kultúrno-etických sfér a legislatívy. S takýmto postupom, ktorý sa doslova vysmieva tým, ktorí násiliu denne čelia, absolútne nesúhlasím.
Vážená pani predsedajúca. Pandémia oklieštila náš demokratický život. Nemáme lepší dôkaz ako ten, že plenárne zasadnutie sa dnes odohráva virtuálne, na diaľku. Demokracia tak, našťastie, žije ďalej, je však dôležité pre ňu nájsť zmysluplný život, aby sme demokratické inštitúcie obmedzovali len v nevyhnutnej miere a vo vopred vymedzenom čase. Tieto princípy musia platiť pre prácu všetkých parlamentov v Európe. Pandémia zároveň ukazuje, akí sme zraniteľní. Popri víruse, ktorý napáda naše telá, sa v posledných mesiacoch masívne rozšíril aj vírus, ktorý napáda a ničí overené informácie, fakty a vedecké poznatky, na ktoré sa tak veľmi spoliehame pri hľadaní tých správnych politických rozhodnutí. Boj s dezinformáciami má zrazu iný, naliehavý rozmer, keď vidíme, ako klamstvá na sociálnych sieťach o zaručených liekoch na koronavírus, používanie rúšok či očkovaní, ničia zdravie a životy ľudí. Dezinformácie môžu zabíjať. A my v Európe sa musíme zoči voči rastúcej infodémii brániť spoločne. Naši občania majú právo na poctivé a pravdivé informácie od svojich vlád, médií, ale aj na sociálnych sieťach. Online musí platiť rovnako, ako v tradičných médiách, že fakty majú vždy prednosť pred klamstvami. A každý používateľ sociálnych sietí v Európe si zaslúži rovnakú mieru ochrany pred manipulatívnym obsahom. Demokracia potrebuje digitálne platformy, ktoré sú zodpovedné a transparentné voči svojim používateľom. Nie také, ktoré ničia férovú politickú diskusiu a šíria dezinformácie bez ohľadu na jej dôsledky pre zdravie ľudí.